Ügyszám: 14060/186/2025. ált.

**ÖNKORMÁNYZATI BESZÁMOLÓ**

a Siófoki Rendőrkapitányság 2024. évi tevékenységéről

**Készítette: Bene Zsolt József r. ezredes**

 **rendőrségi főtanácsos**

 **kapitányságvezető**

**A beszámoló helye és ideje**: Balatonvilágos, 2025. április

**A beszámoló módszere**: szóbeli előterjesztés az írásos dokumentáció alapján, szóbeli kiegészítéssel, a beszámolón felmerülő kiegészítésekkel, javaslatokkal, észrevételekre történő reagálással.

**Készült:** egy elektronikus példányban

**Kapják:** Balatonvilágos Község Önkormányzata

Kapitányságvezető

**Bevezetés**

Balatonvilágos közössége a biztonságot tekinti egyik fő értékének. Napjainkban azonban a biztonság megőrzése egyben az egyik legnagyobb társadalmi kihívás is a közbiztonság és a koronavírus-járvány tekintetében egyaránt. A biztonságra való igény az ember alapszükséglete, nélküle nem lehet jólét, fejlődés.

Magyarország Alaptörvénye Szabadság és felelősség című fejezetének IV. cikk (1) bekezdésében rögzíti, hogy „Mindenkinek joga van a szabadsághoz és a személyi biztonsághoz”.

Az Alaptörvény 46. cikkének (1) bekezdésében az ezzel kapcsolatos állami feladatok egy részét a rendőrségre bízta, amikor kimondja, hogy a rendőrség alapvető feladata a bűncselekmények megakadályozása, felderítése, a közbiztonság, a közrend és az államhatár rendjének védelme. Az Alaptörvény által meghatározottakat több mint háromszáz jogszabály és közjogi szervezetszabályozó eszköz bontja le részletes feladatokra, hatáskörökre és illetékességre.

A Rendőrségről szóló 1994. évi XXXIV. törvény 8. § (4) bekezdése alapján a rendőrkapitány évente beszámol a rendőrkapitányság illetékességi területén működő települési önkormányzat képviselő-testületének a település közbiztonságának helyzetéről, a közbiztonság érdekében tett intézkedésekről és az azzal kapcsolatos feladatokról.

**I. Siófok város közbiztonsági helyzetének értékelése**

**1. A bűnügyi helyzet bemutatása, a közterületi jelenlét mértéke, a közterületek, nyilvános helyek, valamint a kiemelt idegenforgalmi területek biztonsága.**

**1.1.** **A regisztrált bűncselekmények számának alakulása.**

Balatonvilágos településen a rendőri eljárásban regisztrált bűncselekmények száma a 2023. évhez viszonyítva 222%-kal emelkedett (9-ről 29-re).

**1.2.** **A közterületen elkövetett regisztrált bűncselekmények számának alakulása.**

A rendőri eljárásban regisztrált közterületen elkövetett bűncselekmények száma a 2023. évhez képest 333,3%-kal emelkedett (3-ról 13-ra)*.*

**1.3.** **A regisztrált bűncselekmények 100 000 lakosra vetített aránya, változása.**

A 100 000 lakosra jutó (a Siófoki Rendőrkapitányság illetékességi területén) összes rendőri eljárásban regisztrált bűncselekmény száma a 2023. évhez viszonyítva 12%-kal (2012,5-ről 2255,9-re) emelkedett.

**1.4.** **A Balatonvilágos község területén regisztrált kiemelten kezelt bűncselekmények számának alakulása.**

**A rendőri eljárásban regisztrált kiemelt bűncselekmények száma a 2024. évben 10 volt, ami a 2023. évben regisztrált 3 jogsértéshez képest 233%-os emelkedést mutat.**

**- testi sértés: 0 (a 2023. évben 0);**

**- garázdaság: 0 (a 2023. évben 0);**

**- kifosztás: 0 (a 2023. évben 0);**

**- lopás bűncselekmények (a betöréses lopásokkal együttesen): 2 (a 2023. évben 3);**

**- személygépkocsi lopás: 0 (a 2023. évben 0);**

**- betöréses lopás: 0 (a 2023. évben 0);**

**- lakásbetörés: 0 (a 2023. évben 0);**

**- zárt gépjármű-feltörés: 0 (a 2023. évben 0);**

**- rablás: 0 (a 2023. évben 0);**

**- rongálás: 7 (a 2023. évben 0);**

**- jármű önkényes elvétele: 0 (a 2023. évben 0);**

**- kábítószerrel kapcsolatos bűncselekmények (terjesztői magatartásokra vonatkozóan: 0 (a 2023. évben 0)*.***

**A 2024. évben online térben elkövetett csalás száma 1-re emelkedett a 2023. évhez (0) viszonyítva. Az elmúlt éveket tekintve folyamatos az emelkedés e kategóriában, így a bűncselekmények vonatkozásában is indokolt az áldozattá válás megelőzése.**

**1.5. A kiemelten kezelt bűncselekmények körén kívüli fontosabb bűncselekmények szöveges értékelése.**

A nem kiemelten kezelt bűncselekmények száma 13,2%-kal csökkent (287-ről 249-re).

A járművezetés ittas állapotban bűncselekmény száma 36,7%-kal csökkent (49-ről 31-re).

A kábítószer birtoklása bűncselekmény száma 19,5%-kal csökkent (41-ről 33-ra).

**2. A bűnüldöző munka értékelése.**

**2.1.** **A nyomozáseredményességi mutató alakulása.**

A Siófoki Rendőrkapitányság rendőri eljárásban regisztrált befejezett nyomozások eredményességi mutatója 4,5%-kal csökkent (65%-ról 62,1%-ra).

**2.2.** **A közterületen elkövetett, regisztrált bűncselekmények nyomozáseredményességi mutatója.**

A nyomozáseredményességi mutató a közterületen elkövetett bűncselekmények esetében a 2023. évhez viszonyítva 1,1%-kal emelkedett (74,1%-ról 74,9%-ra).

**2.3. A Siófoki Rendőrkapitányság eljárásaiban regisztrált, egyes kiemelten kezelt bűncselekmények nyomozáseredményességi mutatójának alakulása.**

A rendőri eljárásban regisztrált kiemelt bűncselekmények nyomozáseredményességi mutatója a 2023. évhez viszonyítva 11,7%-kal emelkedett (53,1%-ről 59,3%-ra).

- a lopás bűncselekmények (a betöréses lopásokkal együtt) nyomozáseredményessége 38,2% (a 2023. évben 38,9%);

- a zárt gépjármű-feltörés bűncselekmények nyomozáseredményessége 0% (a 2023. évben 14,3%);

- a lakásbetörés bűncselekmények nyomozáseredményessége 63,4% (a 2023. évben 41,7%);

- a rablás bűncselekmények nyomozáseredményessége 100% (a 2023. évben 100%);

- a rongálás bűncselekmények nyomozáseredményessége 41,9% (a 2023. évben 51,1%);

- a jármű önkényes elvétele bűncselekmények nyomozáseredményessége 100% (a 2023. évben 85,7%);

- a kábítószerrel kapcsolatos bűncselekmények nyomozáseredményessége (terjesztői magatartásokra vonatkozóan) 100% (a 2023. évben 100%).

**3. A tulajdon elleni szabálysértésekkel kapcsolatos tapasztalatok, adatok.**

A 2024. évben 553 ügyben indult előkészítő eljárás, azon belül 345 ügyben tulajdon elleni szabálysértés elkövetése miatt. A 2023. év ugyanezen időszakában 667 ügy, azon belül 395 tulajon elleni szabálysértés lett regisztrálva. A statisztikai adatokból megállapítható, hogy az előkészítő eljárások száma 17,1%-kal csökkent, azonban a tulajdon ellen szabálysértések az összes ügy 62,4%-át tették ki.

A körzeti megbízotti állomány az elkövető kilétének felderítése érdekében ismeretségi körében, társadalmi kapcsolatai révén adatgyűjtést végzett. A Bűnügyi Osztály az általuk ismert lehetséges elkövetőkről szolgáltatott információt. A fentiek alapján a 2024. évben a nem bolti lopások ismeretlen elkövetőinek felderítettségi mutatója 72,78% volt (a 2023. évben 77,3%)*.*

**4. A közlekedésbiztonsági helyzet értékelése.**

**4.1 A közlekedésbiztonsági helyzet, az abban bekövetkezett változások.**

A Siófoki Rendőrkapitányság illetékességi területén a személyi sérüléses balesetek száma stagnált (a 2023. évben 104). Ezek közül a halálos kimenetelű balesetek száma 67%-kal (3-ról 1-re), a súlyos balesetek száma 17,6%-kal (34-ről 28-ra) csökkent, a könnyű sérüléses balesetek száma pedig 11,9%-kal (67-ről 75-re) emelkedett. A személyi sérüléses balesetekben megsérült személyek száma pedig 9,3%-kal (139-ről 126-ra) csökkent. Ezen típusú baleseteknél az ittasan balesetet okozók száma 33,3%-kal (6-ról 4-re) csökkent.

Balatonvilágos Község közigazgatási területén bekövetkezett balesetek száma nem változott (13 darab) a 2023. évhez viszonyítva. A 2024. évben súlyos sérüléses baleset nem volt, 4 könnyű, valamint 9 anyagi káros baleset következett be. A 2023. évben ezek az értékek: 2 súlyos, 2 könnyű valamint 9 anyagi káros baleset.

**4.2. A közlekedésbiztonsági helyzetet leginkább befolyásoló jogsértések visszaszorítása érdekében folytatott tevékenység, a kiemelt intézkedések százalékos megoszlása.**

A szolgálatok nagyobb része a nappali időszakra koncentrálódott, mivel a baleseti elemzés alapján, a balesetek többsége továbbra is 07:00-18:00 óra közötti időszakban következett be. A szolgálatszervezés során a Siófoki Rendőrkapitányság kiemelt figyelmet fordított a sebességellenőrzés végrehajtására. A sebességellenőrzés rendőrségi jelzéssel ellátott és civil jellegű szolgálati gépjárműből, illetve a 2023. évben átadott "Traffibox"-ból (Siófok, Bajcsy-Zsilinszky u. 172.) történt. A 2024. évben az állomány napi szinten hajtott végre megállításos sebességmérést, így a kisebb súlyú sebességtúllépéseket is szankcionálta.

Kiemelt feladat volt az ittas járművezetők, az elsőbbségi jog, kanyarodási szabályok megszegőinek kiszűrését célzó ellenőrzések végrehajtása. A közlekedésrendészeti ellenőrzések során az állomány több, nagy létszámú - a vármegye több kapitányságával közösen végrehajtott - közúti ellenőrzésben is részt vett. Az irányváltoztatás és kanyarodási szabályok megszegése miatti intézkedések száma és az elsőbbségi jog megszegőivel szembeni intézkedések száma csökkent. Az ittas járművezetőkkel szembeni eljárások száma 3%-kal csökkent, azonban az ittasan okozott sérüléssel járó közlekedési balesetek aránya is 33,33%-kal csökkent.

Kiemelt feladat volt a passzív biztonsági eszközök használatának ellenőrzésére, tekintettel arra, hogy a biztonsági öv, gyermekülés, bukósisak előírásszerű használata nagy szerepet játszik a személyi sérüléses balesetek megelőzésében, illetve a sérülések fokának mérséklésében.

**5. Az illegális migráció helyzete.**

A Siófoki Rendőrkapitányság migrációs tevékenységét a 2024. évben is a mélységi ellenőrzés képezte. Az embercsempészek jellemző útvonala az M7 autópálya és a 7-es számú fő közlekedési út. A járőrszolgálat szervezésében a területi, országos szintű elemzések adtak iránymutatást. A 2023. évhez képest jelentősen csökkent az illetékességi területen az illegális migránsok feltűnése. Míg a 2023. évben 13 fővel, addig a 2024. évben 2 fővel szemben intézkedett a Siófoki Rendőrkapitányság állománya az illegális migrációhoz köthető jogsértés miatt. Az embercsempészet felfedésére a 2024. évben nem került sor, a 2023. évi 1 esettel szemben.

A Siófoki Rendőrkapitányság illetékességi területe az illegális migráció nemzetközi útvonalát tekintve az M7 autópályát érintően alapvetően alternatív, tranzit útvonalba sorolható.

**6. A határrendészeti tevékenység helyzete.**

A 2024. évben a közterületi állomány minden hónapban egy alkalommal a szakhatóságokkal közösen tartott ellenőrzést az illetékességi területen. Az Ideiglenes Útlevélkezelői Csoport megerősítésére 19 alkalommal 34 főt, a bilateriális szerződés alapján Szerbiába 3 főt, Frontex feladatellátásra 2 hónap időtartamra 1 főt, összesen 38 főt biztosított a Siófoki Rendőrkapitányság. Az illegális migráció visszaszorítását célzó mélységi ellenőrzéseket a közúti ellenőrzések elemeként rendszeren végzi a közterületi állomány.

**II. A Siófoki Rendőrkapitányság által a közbiztonság érdekében tett intézkedések és az azzal kapcsolatos feladatok**

**1. A közterületi jelenlét mértéke, a közterületek, nyilvános helyek, valamint a kiemelt idegenforgalmi területek biztonsága.**

A 2023. évben összesen 78 120 óra közterületi szolgálatot, míg a 2024. évben 77 148 óra közterületi szolgálatot teljesített a Siófoki Rendőrkapitányság közterületi állománya, ami 972 órával kevesebb a 2023. évhez képest. Az ideiglenes útlevélkezelői csoport, a bilateriális szerb és macedón kontingens, illetve a Frontex műveletek érdekében elvont helyi erők hiánya óriási terhet rótt a Siófoki Rendőrkapitányságra. Ezzel arányosan csökkent a közterületi óraszám.

A fő feladatok a Siófoki Rendőrkapitányság illetékességi területéhez tartozó települések közrendjének, közbiztonságának fenntartása, a jogsértésekre történő azonnali reagálás és a közlekedési balesetek, bűncselekmények megelőzése voltak. E tekintetben a 2024. évben a közterületi állomány szemmel láthatóan jól kezelte az évek óta fennálló hajléktalan kérdést, ami a siófoki lakosok életében rendkívül szenzitív problémaként jelent meg. A közterületeken, nyilvános helyeken az év első időszakában folyamatosan ellenőrizte a problémás személyeket és minden szükséges intézkedést megtett annak érdekében, hogy humánusan, de a törvény kellő szigorával lépjen fel velük szemben.

A Petőfi sétányon lévő szórakozóhelyek és üzletek tulajdonosaival, valamint a város üzemeltetési csoportjával az együttműködés folyamatos volt. A Járási Közbiztonsági Egyeztető Fórumokon elhangzott felvetésekre és az állampolgári jelzésekre a Siófoki Rendőrkapitányság azonnal reagált. Jól működött az a rendszer, hogy a körzeti megbízotti csoportok mobiltelefonjára érkeztek a jelzések és információk, így felgyorsultak az intézkedési és reagálási folyamatok bizonyos ügyekben.

**2. A közrendvédelmi szolgálatteljesítés gyakorlata, a Készenléti Rendőrség megerősítő erőként történő szolgálatellátására vonatkozó adatok, az ezzel érintett települések megjelölése.**

A gépkocsizó járőrök által foganatosított intézkedések megoszlásáról általánosságban elmondható, hogy a turisztikai idényben az ügyeleti utasításra történő intézkedések száma háromszorosára emelkedett a 2024. év többi időszakához viszonyítva.

A 2023. évben 11%-kal (1667-ről 1482-re) kevesebb szabálysértési feljelentést rögzített a közterületi állomány. A helyszíni bírságok száma 1,4%-kal (4023-ról 4081-re) növekedett, a büntetőfeljelentések száma 11,7%-kal (204-ről 180-ra) csökkent.

A Siófoki Rendőrkapitányság területén a Készenléti Rendőrség állománya a szolgálatát fegyelmezetten, szakmailag felkészülten látta el. A Készenléti Rendőrség lovas és kutyás járőregységei jelenlétükkel és állampolgárbarát fellépésükkel hozzájárultak a rendőrség és azon belül is Siófoki Rendőrkapitányság pozitív megítéléséhez. A Készenléti Rendőrség állománya rendszeresen részt vett a Petőfi sétány biztosításában, valamint a közterületi szolgálatok megerősítésében.

A megerősítésként érkezett állomány szűrő-kutató tevékenységet is végzett. Az érkező állomány között sokan a Siófoki Rendőrkapitányság volt munkatársai, így közvetlen kapcsolat alakult ki a két szervezeti egység dolgozói között.

**3. A rendezvénybiztosítások.**

A Siófoki Rendőrkapitányság illetékességi területén a 2024. évben 21 a gyülekezési jog hatálya alá tartozó rendezvényt jelentettek be, amik rendőri biztosítást indokoltak. A biztosítások során századszintű összevonás nem történt. A 2024. évben minősített 7 kézilabda 1 labdarúgó mérkőzés, 4 egyéb rendezvény biztosítása történt.

**4. Az esetlegesen bekövetkezett katasztrófa-, illetve veszélyhelyzettel kapcsolatban végrehajtott rendőri feladatok.**

A 2024. évben katasztrófahelyzetek kezelésével kapcsolatos feladat nem volt. A védelmi igazgatási feladatok koordinálását - megbízás alapján - a Siófoki Rendőrkapitányság kiemelt főelőadója látta el.

**5. A körzeti megbízotti státuszok feltöltöttsége és tevékenységük értékelése.**

A Siófoki Rendőrkapitányságon a 39 (3 fő tiszthelyettes csoportparancsnok, 36 fő tiszthelyettes) rendszeresített körzeti megbízotti státuszból 2024. december 31-i napon 6 volt betöltetlen. A státuszok betöltésére folyamatos volt a törekvés, a szaktanfolyami végzettséget követően az agilis, kellő szakmai tudással rendelkező fiataloknak motivációt jelentett a megbízás intézménye és kinevezési feltétel hiányában is ez a módszer lett alkalmazva a leghatékonyabban. A körzeti megbízottak távozása családi okok, magánéleti események miatt történt.

Az illetékességi területen 5 KMB csoport működik, amik közül a Közrendvédelmi Osztályon 18 fő körzeti megbízottal és 3 fő körzeti megbízott csoportparancsnokkal 3 KMB csoport, a Tabi Rendőrősön 8 fővel és a Balatonföldvári Rendőrőrsön 10 fővel 1-1 KMB csoport került kialakításra. A KMB csoportok kialakítása révén valamennyi szervezeti egységnél biztosított volt a 24 órás rendőri jelenlét.

**6. Az ügyeleti tevékenység, a tevékenység-irányítási központ működése.**

A helyszíni intézkedések jog-, illetve szakszerűségének biztosításához hozzájárul az intézkedő rendőrök szolgálat közbeni közvetlen irányítását végrehajtó Tevékenység-irányítási Központ ügyeletesének az intézkedés eredményes befejezését elősegítő szakmai iránymutatása. Az ügyeleti küldéseknek az átlag reagálási ideje 10 perc 40 másodperc (a 2023. évben 11 perc 32 másodperc) volt.

**7. Az igazgatásrendészeti tevékenység.**

A rendőrség hatáskörébe tartozó iktatott szabálysértési ügyek száma 23,11%-kal csökkent. Az eljárás alá vontak 83,62%-a ellen közlekedési szabálysértés, 16,37%-a ellen közrendvédelmi szabálysértés elkövetése miatt indult eljárás. A 2023. évben a közlekedési szabálysértések az ügyek 84,18%-át alkották.

A kisebb súlyú közlekedési szabálysértések aránya a kiemelt közlekedési szabálysértésekhez képest magas (80,42%). A 2024. évben elrendelt ügyek 25,55%-a megszüntetéssel fejeződött be. A megszüntetéseken belül az elkövetők ismeretlen volta miatti megszüntetések képviselték a nagyobb arányt, ami 51,15%-kal csökkent a 2023. évi adatokhoz viszonyítva. A cselekmény nem szabálysértés miatti megszüntetések szám 6,25%-kal emelkedett, az összes megszüntetéshez viszonyított aránya 17,64%.

A szabálysértési előadók az elmarasztalt személyekhez viszonyítva az ügyek 7,39%-ban alkalmaztak járművezetéstől eltiltást. A legfőbb balesti okok kategóriába tartozó szabálysértések tekintetében a büntetés kiszabási gyakorlat szigorodott, az ügyek 83,7%-ban a pénzbírság kiszabása mellett eltiltást alkalmaztak az előadók.

A figyelmeztetéssel zárult eljárások száma 9,45%-kal csökkent, amit elsősorban csekély súlyú szabálysértések elkövetése miatt alkalmaztak az előadók.

A 2024. évben a bírságátlag 21,66%-kal emelkedett. A végrehajtási eljárások száma 15,3%-kal csökkent. Az engedélyügyi szakterület és a személy - és vagyonvédelmi szakterület ügyforgalmi adatai emelkedtek, a pirotechnikai termékek forgalmazásával és felhasználásával és a figyelmeztető jelzés engedélyezésével kapcsolatos eljárások ügyforgalmi adataiban jelentős változás nem történt a 2023. évhez képest.

**8. Bűn- és baleset-megelőzés.**

**8.1. A bűnmegelőzési tevékenység helyzete, folyamatban lévő programjai, szakirányítás.**

A turisztikai idény időszakában a megelőzési tevékenységben a hangsúly elsősorban szabadtéri kitelepülésekre helyeződött a strandok és kempingek területén. Ezek alkalmával a bűnmegelőzési, balesetmegelőzési és áldozatvédelmi előadók közösen vagy éppen megosztva vettek részt, és az idénnyel kapcsolatos bűncselekmények kapcsán végzett megelőzési propagandán túl az egyes központi programokra (112 segélyhívó használata, Internet veszélyei) is hangsúlyt fektettek.

Az egyes kitelepülések tapasztalatai azt mutatják, hogy a figyelemfelhívó plakátok, transzparensek, bábuk népszerűek voltak mind a gyerekek, mind a felnőttek körében. A játékos feladatok megoldása volt a legszórakoztatóbb, egyben ez volt alkalmas leginkább az érdeklődés felkeltésére.

**8.1.1. Család- és gyermekvédelemi tevékenység, valamint a hozzátartozók közötti erőszak helyzetének bemutatása.**

A családvédelmi intézkedések körében elsőként a rendészeti szolgálati ág tevékenységét kell megemlíteni, tekintetbe véve azon körülményt, hogy a családon belül kialakuló krízishelyzetekkel elsőként a közterületi szolgálati ág találkozik, jellemzően a küldések végrehajtása során. A megalapozott, minden körülményt figyelembe vevő, a családok érdekeinek megfelelő döntéshozatalban nagy segítséget nyújtott a Siófoki Rendőrkapitányságon 24 órában működő rendészeti tiszt munkája.

A Siófoki Rendőrkapitányság a Somogy Vármegyei Rendőr-főkapitányság (a továbbiakban: SVMRFK) Bűnügyi Igazgatóság Bűnmegelőzési Osztályának segítségnyújtásával szervezett egyeztető fórumot a Siófoki Családsegítő Szolgálat részére, aminek keretében széles körben tárgyalásra kerültek a családok védelmét hivatott rendőri intézkedések, bűnmegelőzési alkalmak. Az együttműködés folytatásaként a Családsegítő Szolgálat és a többi jelzőrendszer tagjaival az egyes szakmaközi megbeszélések alkalmával szorosabb együttműködést sikerült kialakítani.

A Siófoki Rendőrkapitányság 46 alkalommal élt jelzéssel és küldött adatlapot a gyermekjóléti szolgálatok irányába kiskorú veszélyeztetése miatt. Továbbá a gyermekvédelmi szolgálatok irányába 29 alkalommal került kiküldésre értesítő fiatalkorú, illetve 4 alkalommal gyermekkorú elleni eljárásról.

Családon belüli konfliktushelyzetek miatt ideiglenes megelőző távoltartás elrendelésére 21 (2023. év 19) intézkedés történt.

**8.1.2. Gyermek- és ifjúságvédelmi tevékenység értékelése, ezen belül a Rendőrség iskolai prevenciós programjai.**

Az általános és középiskolai bűnmegelőzési foglalkozások megtartása folyamatos volt. Az ifjúságvédelmi munkában az együttműködő szervezetek közül ennek megfelelően az oktatási intézményekkel kellett együtt dolgozni, ami elsősorban csak a felmerült problémák és kérdések kapcsán történt segítségnyújtást, felvilágosítás adást jelentette.

**8.1.3. Az áldozatvédelem területén végzett rendőri tevékenység bemutatása.**

A 2024. év vonatkozásában is a büntető- és szabálysértési eljárásokban az áldozatok emberi-, személyiségi- és adatvédelmi jogainak érvényesülése minden esetben prioritást élvezett. A kapcsolattartás az áldozatokkal az eljárások minden szakaszában folyamatos, kíméletes és széleskörű volt. A 2024. évben 127 alkalommal történt áldozatsegítő igazolás kiállítása büntető- és szabálysértési eljárások során természetes személy sértettek részére. Az áldozatvédelmi referens 481 alkalommal nyújtott tájékoztatást személyesen vagy telefonon, amiről a sértett kérésére e-mailben a csatolt tájékoztatók is megküldésre kerültek.

A panaszfelvétel során minden alkalommal a sértettek, az áldozatok széles körű és szakszerű tájékoztatást kaptak, kellően részletezve az őket ért sérelem jogorvoslatának lehetőségeit, érintve az esetlegesen felmerülő különleges bánásmódra vonatkozó szabályokat, illetve a sérelmükre elkövetett bűncselekmények vonatkozásában milyen áldozatsegítői lehetőségeik vannak az egyes hivatalok, civil szervezetek, egyesületek által.

**8.1.4. Az emberkereskedelem elleni küzdelem bemutatása.**

Emberkereskedelem bűncselekmény elrendelése a Siófoki Rendőrkapitányságon nem történt és e cselekményre vonatkozó adat egy eljárásban sem merült fel.

**8.1.5. A megelőző vagyonvédelemben végzett tevékenység.**

A megelőző vagyonvédelmi tevékenység a korábbi évekhez hasonlóan folyamatos alaptevékenységnek számított, és a jövőben is nélkülözhetetlennek minősíthető, figyelembe véve a rendőrség jogszabályban meghatározott alapfeladatait is.

A 2024. évben a turisztikai idényben a Balaton-parton több alkalommal volt bűnmegelőzési Road Show, valamint az iskolaőrök folyamatosan a Balaton-parton teljesítették a szolgálatukat.

A Halottak Napjához tartozó időszakban és az Adventi időszakban fokozott közterületi jelenléttel és bűnügyi portyák megszervezésével demonstratív bűnmegelőzési jelenlét volt biztosítva a potenciális áldozatok kiszűrésére, az óvatlan emberek figyelmének felhívására, a jogsértések megelőzésére.

**8.1.6. A kábítószer prevenció helyzete.**

A Siófoki Rendőrkapitányság a 2024. évben kábítószer-kereskedelemmel kapcsolatban 1 eljárást folytatott le eredményesen. A középiskolákban folyamatos volt a drogprevenciós felvilágosítás.

A Siófoki Rendőrkapitányságon a 2024. évben 1 fő látta el a drogprevenciós tanácsadói feladatokat. A központilag meghatározott csatornákon, a korábban közzétett telefonszámon és a központi e-mail címen a tárgykörben jelzés nem érkezett.

**8.1.7. Kiberbiztonság bemutatása.**

A 2024. évi Biztonságos Internet Világnapja alkalmából folyamatos volt a bűnmegelőzési foglalkozás az iskolákban. A 2024. évben az online térben elkövetett bűncselekmények elszaporodása miatt a kiberbűnözéssel kapcsolatos megelőzési tevékenység kiemelt feladat volt és e bűncselekmények megelőzésére vonatkozó tájékoztatás folyamatos volt.

A 2024. évben online térben elkövetett csalás 49 volt, mely további emelkedés a 2023. évi 37-hez viszonyítva, egyben az elmúlt éveket tekintve folyamatos az emelkedés e kategóriában, így a bűncselekmények vonatkozásában is indokolt az áldozattá válás megelőzése.

**8.1.8 Állatvédelmi tevékenység bemutatása.**

Kitelepülések, előadások alkalmával több esetben állatvédelemmel kapcsolatos témakörben sor került a felelős és helyes állattartásról, és az ezzel összefüggő bűncselekmények megelőzési lehetőségeinek szélesítésére történő tájékoztatóra, a veszélyekre történő figyelemfelhívásra.

**8.2. Az iskolaőri tevékenység bemutatása.**

A Siófoki Rendőrkapitányság illetékességi területén 3 oktatási intézményben (2 középfokú: Siófoki SZC Krúdy Gyula Technikum és Gimnázium valamint a Siófoki SZC Baross Gábor Technikum és Szakképző Iskola, és 1 alapfokú: Széchenyi István Általános Iskola) volt iskolaőri tevékenység. A2024/2025-ös tanév során további 4 oktatási intézmény csatlakozott az iskolaőri programhoz, a Balatonszárszói József Attila Általános Iskola, a Siófoki Vak Bottyán János Általános Iskola és Alapfokú Művészeti Iskola, a Siófoki Beszédes József Általános Iskola és az Andocsi Szent Ferenc Általános Iskola és Alapfokú Művészeti Iskola.

Az Andocsi Szent Ferenc Általános Iskola és Alapfokú Művészeti Iskola vezetője jelezte, hogy nem tartanak igényt iskolaőrre, így az ott szolgálatot ellátó iskolaőr áthelyezésre került a Balatonföldvári Gróf Széchenyi Imre Általános Iskola és Alapfokú Művészetoktatási Intézménybe. Az idegenforgalmi szezonban az iskolaőrök bűnmegelőzési feladatokat láttak el Siófok város területén, ami elsősorban a strandok felügyeletét jelentette, illetve több esetben részt vettek a bűnmegelőzési kitelepüléseken.

**8.3. A baleset-megelőzési tevékenység, a vármegyei (fővárosi) baleset-megelőzési bizottság tevékenységének és programjainak bemutatása.**

A baleset-megelőzési tevékenység az oktatási- és nevelési intézmények részére tartott előadások, oktatások formájában valósult meg. A felkéréseknek megfelelően óvodában 1, általános iskolában 10 alkalommal, szakközépiskolában 1 alkalommal történt baleset-megelőzési előadás. Ezen felül több, mint 4 esetben történt kitelepülés, falunapokon, gyermeknapokon, futóversenyen, egészségügyi napokon, pályaorientációs napon.

A Siófoki Rendőrkapitányság a 2024. év szeptemberében az „Autómentes világnap” és a „Biztonság Hete” alkalmából részt vett a közlekedésbiztonsági kampányban, aminek keretében oktatási, nevelési intézményekben hívta fel a figyelmet a biztonságos, balesetmentes közlekedésre.

Az Országos Rendőr-főkapitányság és az Országos Balesetmegelőzési Bizottság több pályázatot hirdetett, amit a Siófoki Rendőrkapitányság eljuttatott az illetékességi területen működő valamennyi oktatási, illetve nevelési intézmény számára:

- „ Így közlekedtek ti” című rajzpályázat;

- „Kerékpáros iskola kupa” – verseny;

- „MÁV- ORFK gyermek rajzpályázat”.

**8.4. „Az iskola rendőre” program értékelése az aktuális, valamint az előző tanévre vonatkozóan.**

A 2024. évben is folytatódott az „Iskola rendőre” program, aminek elsődleges célja a rendőrség oktató-nevelő munkában való aktív részvételével, a gyermekbalesetek megelőzése, illetve visszaszorítása volt. Fentieken túl fontos célkitűzés volt a jól működő kapcsolat kiépítése az iskolák vezetősége és a rendőrség között. Jelenleg 14 általános iskola vesz részt a programban.

A továbbiakban a 2024/2025-ös tanévben elindult a KEVE program, aminek a keretében a Közlekedésrendészeti Osztályból 2 fő - előzetes egyeztetés alapján - havi rendszerességgel tart oktatást első évfolyamos gyermekeknek külön tanterv alapján.

**9. Együttműködés**

**9.1. A helyi és vármegyei önkormányzatokkal folytatott együttműködés.**

A Siófok Város Önkormányzatával folyamatos, napi munkakapcsolat állt fenn, míg az illetékességi területhez tartozó települési önkormányzatokkal az együttműködés eseti jellegű volt. A turisztikai idényben rendkívül jó volt a kapcsolat a Balaton-parti városok önkormányzataival, településvezetőivel. Az önkormányzati tulajdonban lévő kamerarendszerek működtetése - együttműködési megállapodás alapján - a szerződő önkormányzat és a Siófoki Rendőrkapitányság között folyamatos volt.

**9.2. A területi és a helyi védelmi bizottságokkal folytatott együttműködés.**

A Siófoki Rendőrkapitányság a területi és helyi (siófoki és tabi) védelmi bizottságokkal rendszeres kapcsolatot tartott fenn. A soros üléseken (tavaszi, őszi) rendszeresen részt veszünk.

**9.3. A területileg illetékes bírósággal és ügyészséggel folytatott együttműködés.**

Az ügyészi és bírói szervek és a Siófoki Rendőrkapitányság között napi szintű, kölcsönös támogatáson alapuló munkakapcsolat volt a 2024. évben is. A Siófoki Járási Ügyészség, a Kaposvári Járási Ügyészség, a Somogy Vármegyei Főügyészség, valamint a Siófoki Járásbíróság segítette a Siófoki Rendőrkapitányság által végzett bűnügyi szakterületi munka megfelelő szintű végrehajtását.

**9.4. Az oktatási intézményekkel, egyházakkal, civil szervezetekkel folytatott együttműködés.**

A Siófoki Rendőrkapitányság a „Siófoki Rendőrkapitányság Nyugdíjas Egyesülete” részére a 2024. évben is biztosította a tagi összejövetelek helyszínéül szolgáló nagy tanácstermet, eseti jelleggel kisebb irodahelyiséget. A Siófoki Rendőrkapitányság vezetése törekedett arra, hogy az egyesület munkáját adminisztratívan támogassa, meghívásaikat, pályázataikat propagálja, valamint összejöveteleiken vezetői szinten képviseltesse magát. A kapcsolatot folyamatos volt az illetékességi területen működő roma kisebbségi önkormányzatok vezetőivel. Jó volt az együttműködés a Magyar Vöröskereszt Siófoki Szervezetével. Az állomány több tagja is rendszeresen részt vett a Vöröskereszt által szervezett véradásokon.

**9.5. A polgárőr egyesületekkel történő együttműködés értékelése, a megkötött együttműködési megállapodások száma, az ellátott közös szolgálatra vonatkozó adatok.**

A Siófoki Rendőrkapitányság illetékességi területén 19 aktív, tényleges tevékenységet végző polgárőr egyesület működik. Az SVMRFK a 2024. évben új együttműködési megállapodást nem kötött a Siófoki Rendőrkapitányság illetékességi területén működő polgárőr egyesülettel. A polgárőr egyesületek a rendőrséggel közös szolgálatban 110 alkalommal, 890 órában 108 fő rendőrrel, 122 fő polgárőr bevonásával vettek részt. A Siófoki Rendőrkapitányságon megtartott járási közbiztonsági egyeztető fórumokon a polgárőr egyesületek vezetői, képviselői jelen voltak.

**9.6. Az egyes rendészeti feladatokat ellátó szervekkel, személyekkel történő együttműködés.**

A Siófoki Rendőrkapitányság területén a 2012. évi CXX. törvény hatálya alá tartozó szervekkel a kapcsolattartás, közös szolgálat ellátás (Siófok Város Önkormányzat Városőrség 6 alkalommal) folyamatos volt. A közbiztonság fenntartásában jelentős szereppel bírt a Siófoki Rendőrkapitányság épületében kialakított kameraszoba. A térfigyelő kamerákon keresztül észlelt jogsértésre a közterületi szolgálatot ellátó egységek gyorsan tudtak reagálni, továbbá a felvétel visszajátszása alapján az elkövető személye is beazonosíthatóvá vált.

A 2024. évben is szoros, napi szintű szakmai kapcsolat állt fenn a Somogy Vármegyei Katasztrófavédelmi Igazgatóság Siófoki Katasztrófavédelmi Kirendeltségével, ami több közös helyszíni intézkedésen és feladatellátáson, kölcsönös segítségnyújtáson alapult.

**III. Összegzés, kitűzött feladatok a következő időszakra**

A 2025. évre kitűzött legfőbb stratégiai célunk az állampolgárok szubjektív közbiztonság érzetének fenntartása, növelése a rendelkezésre álló erők és eszközök optimális felhasználásával, látható közterületi jelenlét biztosításával, jogszerű és célirányos intézkedésekkel, udvarias, hatékony kommunikációval, a feladatok fegyelmezett és szakszerű végrehajtásával. Az előbbiek érdekében a társszervekkel történő együttműködést a 2025. évben fokozni kell.

Továbbra is kiemelt célunk a közlekedésbiztonsági helyzet javítása, a balesetmegelőzési tevékenység hatékonyabbá tételével a halálos balesetek számának csökkentése valamint az illegális migráció elleni hatékony fellépés.

A Siófoki Rendőrkapitányság teljes személyi állománya a 2025. évben is arra törekszik, hogy Balatonvilágos község hasonlóan az elmúlt évekhez, ismét a pihenni és nyaralni vágyók biztonságos úticélja lehessen.

Ezúton is köszönetemet kívánom kifejezni a Siófoki Rendőrkapitányság vezetése és állománya nevében Balatonvilágos község Önkormányzatának a 2024. évben nyújtott támogatásáért.

**Siófok, időbélyegző szerint**

|  |  |
| --- | --- |
|  | **Bene Zsolt József r. ezredes****rendőrségi főtanácsos****kapitányságvezető** |
|  |  |

Melléklet: 1. sz. melléklet bűnügyi adatok közgyűlés

 2. sz. melléklet rendészeti adatok közgyűlés